सांगेंः सांगें मतदारसंघांत आम आदपी पक्षाचो (आप) संघटनात्मक वावर सुरू करपाचे नदरेन हांगच्या गुरुकुल सभाघरांत पक्षाच्या वावुरप्यांची एका बसका जाली. लोकसभा वेंचणुकेचे तयारेक लागपाचें हे बसकेंत थारलें. आपाचे सांगे गटाध्यक्ष मिल्टन फर्नांडीस, सरचिटणीस जॉन्सन गोम्स, अभिजीत देसाय, रॉक मस्कारेन्हास, नेन्सी फर्नांडीस आनी संदीप नायक आनी हेर मुखेल वावुरपी बसकेक हाजीर आशिल्ले.
 दिल्ली आनी पंजाबांत आम आदमी पक्षाची सरकारां बरे भशेन काम करतात. देशा खातीर ही रोल मॉडेल सरकारां आसात असो दावो जॉन्सन गोम्स हाणे बसकेंत केलो. दिल्लींत अरविंद केजरीवाल जे तरेन सरकार चलयतात तें पळयल्यार हेर राज्यांनी आम आदमी पक्ष सत्तेर येवपाक वेळ लागचो ना अशें तांणे सांगलें.
 हेर पक्षाचे वावुरपी काम कमी करतात आनी प्रसिद्धी खूब करतात अशें अभिजीत देसायान सांगलें. फाटल्या गोंय विधानसभा वेंचणुकेंत आमकां अपेक्षीत अशें येस मेळपाक शकलें ना. पक्ष संघटना बळीश्ट करपाचें काम आमकां सगल्यांक करचें पडटलें. आज ना फाल्यां पक्ष सत्तेर येतलो अशें तांणे सांगलें.
 पक्षाची संघटनात्मक बांदणी करपा खातीर दक्षीण तशेंच उत्तर गोंयांत पक्ष वावुरप्यांच्यो बसका सुरू आसात. लोकसभा वेंचणूक दोळ्यां सामकार दवोरून पक्ष आतां सावन कामाक लागला अशी म्हायती मिल्टन फर्नांडीस हाणे दिली. पक्ष वावुरप्यांनी बसकेंत आपले विचार मांडले. निमाणे संदीप नायक हांणे सगल्यांचे उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 